Bak kulissene

Bak kulissene (originaltittel: All that Jazz) er en amerikansk biografisk -dramafilm regissert av Bob Fosse. Den er en semi-selvbiografisk historie basert på aspekter ved Fosses liv. Manus er av Robert Alan Aurthur og Bob Fosse. Musikken er komponert av Ralph Burns.

Hovedrollen som den Bob Fosse-lignende hovedpersonen Joe Gideon spilles av Roy Scheider. Filmen var inspirert av Fosses maniske arbeid med å få klippet ferdig filmen Lenny samtidig som han satte opp Broadway-musikalen Chicago. Filmens originaltittel er hentet fra en sang fra denne oppsetningen, skrevet av Kander og Ebb. Det amerikanske filminstituttet (AFI) har kåret Bak kulissene til tidenes 14. beste filmmusikal fra USA.

Handling 
Filmens hovedperson Joe Gideon er ansvarlig for koreografi og casting for et nytt Broadway-show. Samtidig er han opptatt med å klippe ferdig en film om en standup-komiker. Filmens budsjett er overskredet og den er forsinket. Joe Gideon kjederøyker, er arbeidsnarkoman og har stadig one-night-stands-forhold til danserne sine. Uten Vivaldi, Visine, Alka-Seltzer, Dexedrine og sex ville han ikke hatt energi til å opprettholde sitt viktigste show; livet sitt. Kjæresten hans, Katie Jagger, eks-konen Audrey Paris og datteren Michelle forsøker å dra ham inn i et mer sunt liv, men det er for sent for hans utslitte kropp og stress-herjete hjerte. Tiår med overarbeid og konstant stress tærer på ham. I sin fantasi flørter Joe Gideon med dødsengelen Angelique. 

Gideons tilstand blir verre etter en særlig stressende gjennomgang av manus. Han har brystsmerter og blir bragt til sykehus der han blir lagt inn med angina. Han prøver å late som ingenting og går rett tilbake til øvingene, men blir beordret til 3-4 ukers hvile. Showet utsettes, men Gideon fortsetter med sin usunne livsstil også på sykehuset Det flommer av champagne, han er omgitt av kvinner og sigaretter tennes ustanselig. Kardiogrammene viser ingen forbedring, Gideon flørter med døden. Når kritikkene av filmen hans er lunkne, får han et massivt hjerteatakk og må opereres.

Produsentene av Broadway-showet må bestemme seg for om de skal gi opp eller erstatte Gideon. Deres pragmatiske, penge-orientere forhandlinger med forsikringsselskapene sidestilles med scener fra Gideons hjertekirurgi. Produsentene forstår at det beste strengt tatt ville være om Gideon dør, dette ville bringe inn en profitt på 500 000 dollar. 
Imens ligger Gideon i sykehussengen og fantaserer og ser sitt liv som en lang sekvens av dansenummere og Broadway-show-inspirerte set ups. Han forstår at døden er nært forestående og får et nytt hjerteinfarkt. Med glittrende musikknumre går han gjennom fem faser i forhold til døden - sinne, fornekting, forhandling, depresjon og aksept. Når døden til slutt nærmer seg, blir fantasiepisodene volsommere og ekstravagante. Den siste scenen er satt opp som et voldsomt og monumentalt varietéshow der alle fra Gideons fortid er tilstede. Gideon selv står i sentrum for hele showet før han til slutt dør.

Skuespillerbesetning

Lydspor 
 "On Broadway" fremført av George Benson
 "A Perfect Day" fremført av Harry Nilsson
 "There's No Business Like Show Business" fremført av Ethel Merman
 "Everything Old Is New Again" fremført av Peter Allen
 "Bye Bye Love" fremført av Ben Vereen
 "Hospital Hop" fremført av Anthony Holland
 "After You've Gone" fremført av Leland Palmer med Ann Reinking og Erzsebet Foldi
 "You Better Change Your Ways" fremført av Ann Reinking med Leland Palmer og Erzsebet Foldi
 "Who's Sorry Now?" fremført av Ann Reinking med Leland Palmer og Erzsebet Foldi
 "Some Of These Days" fremført av Erzsebet Foldi med Ann Reinking og Leland Palmer
 "Sing, Sing, Sing" fremført av Roy Scheider
 "Take Off With Us" fremført av Anthony Holland
 "All That Jazz" fremført av Ute Lemper
 "Take Off With Us (Reprise)" fremført av Deborah Geffner, Sandahl Bergman, Eileen Casey, Bruce Anthony Davis, Gary Flannery, Jennifer Nairn-Smith, Danny Ruvolo, Leland Schwantes, John Sowinski, Candace Tovar, og Rima Vetter

Referanser

Eksterne lenker 
 

Dramafilmer fra USA
Musikkfilmer fra USA
Filmer fra 1979
Engelskspråklige filmer
Spanskspråklige filmer
Bodilprisen for beste amerikanske film
Filmer lagt til New York